Antonio Moreno (1921)
Greta Garbo, Armand Kaliz ja Moreno vuonna 1926
Moreno elokuvan *Kastilian valloittaja* (1947) trailerissa
**Antonio "Tony" Moreno** (oikealta nimeltään **Antonio Garride Monteagudo**; 26. syyskuuta 1887 – 15. helmikuuta 1967) oli espanjalaissyntyinen yhdysvaltalainen näyttelijä ja ohjaaja.

Elämä ja ura
------------

### Varhaiset vuodet

Antonio Garride Monteagudo syntyi Espanjan Madridissa vuonna 1887. Hän muutti 14-vuotiaana Yhdysvaltoihin ja asettui Massachusettsiin, missä hän kävi koulunsa loppuun. Moreno-sukunimen ottanut Antonio alkoi esiintyä teatterinäyttelijänä paikallisissa teatterinäytelmissä. Vuonna 1912 Moreno muutti Kalifornian Los Angelesiin, jossa hän solmi sopimuksen Biograph Companyn kanssa. Moreno aloitti elokuvauransa pienissä avustajan rooleissa. Morenon ensiesiintyminen oli romanttisessa lyhytelokuvassa *Iola’s Promise* (1912).

### Ura

Vuodet 1913–1914 Moreno näytteli suositun Vitagraph Studiosin tähden Norma Talmadgen kanssa suurta menestystä saaneissa lyhytelokuvissa. Talmadgen elokuvat auttoivat nostattamaan Morenon suosiota maan elokuvakävijöiden keskuudessa. Vuoteen 1915 mennessä Moreno oli ihailtu elokuvatähti, ja hän näytteli muiden sen ajan suosituimpien elokuvatähtien kanssa. Moreno palkattiin usein "latinorakastajan" rooleihin.

1920-luvun alussa Moreno liittyi elokuvamoguli Jesse L. Laskyn Famous Playersin näyttelijöihin, ja Morenosta tuli yhtiön yksi parhaimmista palkatuista näyttelijöistä. Vuonna 1926 Moreno näytteli muun muassa Greta Garbon kanssa elokuvassa *Viettelijätär* ja seuraavana vuonna Clara Bow’n kanssa elokuvassa *Jokin*. Kun äänielokuvat tulivat 1920-luvun lopulla, Morenon ura alkoi horjua hänen paksun espanjalaisaksentinsa takia. Hän jatkoi kuitenkin näyttelemistä englanninkielisissä elokuvissa, ja hän alkoi ottaa myös rooleja meksikolaisista elokuvista. Vuonna 1932 Moreno ohjasi meksikolaisen draamaelokuvan *Santa*, jota elokuvakriitikot ylistivät yhdeksi sen ajan parhaimmista meksikolaisista elokuvista. 1930-luvun puolivälissä Moreno alkoi uudistaa hänen horjuvaa Hollywood-uraansa.

1940- ja 1950-luvuilla Moreno teki monia kehuttuja rooleja, joita olivat muun muassa hänen roolinsa klassikoksi nousseessa kauhuelokuvassa *Mustan laguunin hirviö* (1954) ja John Fordin ohjaamassa lännenelokuvassa *Etsijät* (1956), jossa näyttelivät myös John Wayne ja Natalie Wood. 72-vuotias Moreno vetäytyi elokuvista eläkkeelle vuonna 1959. Uransa aikana hän näytteli 150:ssä elokuvassa.

Moreno sai elokuvaurastaan ja työstään viihdeteollisuuden hyväksi tähden Hollywoodin Hollywood Walk of Famelle osoitteeseen 6651 Hollywood Boulevard 8. helmikuuta vuonna 1960.

### Yksityiselämä

Antonio Moreno avioitui yhdysvaltalaisen öljyperijättären Daisy Canfieldin (ent. Danziger; 1884–1933) kanssa 27. tammikuuta vuonna 1923. He asuivat suuressa Crestmountin kartanossa. Morenolla oli kaksi tytärpuolta, Daisy (1902–1994) ja Elizabeth "Beth" Chloe (1910–1989), sekä yksi poikapuoli Robert Jay (1913–2000) Daisyn aikaisemmasta avioliitosta asianajaja, öljyntuottaja ja liikemies Jay Morris "Jake" Danziger Seniorin (1883–1954) kanssa. Danzigerit olivat olleet aviossa vuodet 1901–1923. Morenon ja Canfieldin avioliitto kesti kymmenen vuotta Canfieldin kuolemaan asti. Canfield kuoli auto-onnettomuudessa 23. helmikuuta vuonna 1933. Moreno ei avioitunut enää Canfieldin kuoleman jälkeen.

Antonio Moreno kuoli sydämen vajaatoimintaan 79-vuotiaana Kalifornian Beverly Hillsissä vuonna 1967. Moreno haudattiin Forest Lawn Memorial Parkin hautausmaalle Kalifornian Glendaleen.

Valikoitu filmografia
---------------------

| Valikoitu filmografia |
| --- |
| Vuosi | Elokuvan nimi | Rooli |
| 1912 | *Iola’s Promise* | intiaani |
| 1914 | *Judith of Bethulia* | avustaja |
| 1916 | *Oli kerran veljessota* | Dick Randolph |
| 1922 | *Amerikkalainen vaimoni* | Manuel La Tessa |
| 1923 | *Espanjalainen tanssijatar* | Don Cesar de Bazan |
| 1925 | *Viiden miehen morsian* | Scott Warner |
| 1926 | *Viettelijätär* | Manuel Robledo |
| 1927 | *Jokin* | Cyrus Waltham, Jr. |
| 1936 | *Kaksi mustalaista* | Devilshoof |
| 1940 | *Seitsemän syntistä* | Rubio |
| 1946 | *Kohtalon avain* | señor Ortiza |
| 1947 | *Kastilian valloittaja* | Don Francisco de Vargas |
| 1954 | *Mustan laguunin hirviö* | tohtori Carl Maia |
| 1956 | *Etsijät* | Emilio Figueroa |
| 1959 | *Catch Me If You Can* | señor |
|

Lähteet
-------

1. 1 2 3 4 5 6 7  Antonio Moreno (1887-1967) *goldensilents.com*. Goldensilents.com. Viitattu 24.8.2014. (englanniksi)
2. 1 2 3 4 5  Antonio Moreno *allmovie.com*. Allmovie.com. Viitattu 24.8.2014. (englanniksi)
3. 1 2 3 4 5 6 7 8 9 10 11 12 13  ANTONIO MORENO *tcm.com*. TCM.com. Viitattu 24.8.2014. (englanniksi)
4. 1 2 3  Antonio Moreno *findagrave.com*. Findagrave.com. Viitattu 24.8.2014. (englanniksi)
5. 1 2  Antonio Moreno *imdb.com*. IMDB.com. Viitattu 24.8.2014. (englanniksi)
6. ↑  Jay Morris "Jake" Danziger, Sr *findagrave.com*. Findagrave.com. Viitattu 24.8.2014. (englanniksi)
7. 1 2  Daisy Emma Canfield Moreno *findagrave.com*. Findagrave.com. Viitattu 24.8.2014. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Antonio Moreno**.
* Antonio Moreno Internet Movie Databasessa. (englanniksi)
* Antonio Moreno Elonetissä.
* Antonio Moreno Allmoviessa (englanniksi)
* Antonio Moreno Golden Silentsin sivustolla (englanniksi)

  


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat

 |
|  |
| Henkilöt | 
* Trove
* Elonet

 |
|  |
| Muut | 
* SNAC
* IdRef

 |

 |